Waray-Waray News: Presidente Arroyo may pahayag sa pag-abot tikang sa ASEAN Summit sa Singapore
Ni Nene A. Manzanares
Manila (23 November) -- Sa kanya pag-abot tikang sa Singapore, nagsugad si Presidente Gloria Macapagal- Arroyo nga siya masubo san mga natabo san mga bitkima san naglabay pala nga bagyo pero nagpahayag siya nga nalilipay siya san mga nahimo san grupo san Pilipinas sa Singaapore matungod nga mag reresulta ine sin mas maupay nga seguridad, mas makusog nga pagtubo san ekonomiya ngan pagkasarayu pag protehir san aton palibot.
An Presidente nagsugad nga san pagpirmahay san mga nasud san Association of Southeast Asian Nations san ASEAN Charter, nagpapasabot la ine nga nagin legal na ine nga dokumento ngan makakahimo ine sin mas poderoso nga bloke sa rehiyon.
An ASEAN Charter in maghahatag sin sinyal sa iba nga mga nasud nga an mga miembro san Association of Southeast Asian Nations in determinado umuswag.
Sa kanya gihapon pahayag sa kanya pag-abot tikang sa Singapore nagsugad an Presidente nga an ekonomiya san Pilipinas kaupod an mga Filipino in makakatagamtam sine nga pagtubo san nasabi nga ekonomiya matungod san aton sinusugad nga global engagement o kun mga paningkamot pakig sarayu san mga langyawanon nga mga nasud nga nakakabulig sa aton.
Ine nga mga global engagements in magreresulta sin mas damo nga mga buruhaton parte negosyo diin makakahimo gihapon ine paglurolaksi san pagtubo san ekonomiya, pamuhunan tikang san iba nga mga nasud nga oportunidad panrabahuan para san mga Filipino.
Nagsugad gihapon an Presidente nga bisan pa man siya nalilipay nga nagkayaun na sin kasarabutan sa ASEAN Charter pag undong san mga katungod san mga tawo kaupod an pag-undong san demokrasya, nababaraka la gihapon siya san kamutangan sa nasud Myanmar diin maluya an an pagkiwa tikadto sa demokrasya.
Nababaraka an Presidente nga maluya an progreso san Myanmar parte san isyu san mga katungod san mga tawo. Sine nga kanya kabaraka,gin-aaghat ni Presidente Arroyo an dayun nga kalibrehan ni Aung San Suu Ky.
Nag dugang pa nga nagpahayag an Presidente nga dire siya mapahuway bilang tag representar san liderato ngan katawhan san Pilipinas ngan sa pagigin miembro san ASEAN sa pag kab-ot sin hustisya ngan pagkigsarabutay sa nasud Myanmar. Nagsugad an Presidente nga maupay ine para sa Myanmar, san ASEAN ngan san bug-os nga kalibutan.
Sa pankatapusan, nagsugad an Presidente nga malipay siya sa kanya pagbalik agud mapaundong an mga kinahanglanon himuon sa nasud kaupod na an pagtutok san mga biktima san naglabay nga bagyo pati na an tisurolod pala nga mga bagyo. Matutok gihapon siya san mga kinahanglanon san mga pobre labi na gud nga tidaraun na an kapaskuhan. (PIA Northern Samar) [top]
ceb_Latn sag_Latn ceb_Latn war_Latn war_Latn war_Latn war_Latn ceb_Latn war_Latn war_Latn war_Latn